《卸甲沟》
清代·陈德荣

山形如醉翁，佝偻欲颠仆。云林意蒙密，水石气局蹙。

严霜飞不到，青翠豁人目。硕果缀余柑，小红亚天竹。

涧底数枝梅，横斜过石屋。冻蕊参差开，含春媚幽独。

到此坐忘疲，欲往意还复。乃知草木心，舒荣在岩谷。

我欲结茅庵，餐霞友麋鹿。

作者简介：（1689—1747）清直隶安州人，字廷彦，号密山。康熙五十一年进士，官武英殿纂修。历任湖北枝江知县、贵阳知府、安徽布政使。在黔兴蚕桑，抚苗民；在皖安定灾民，兴书院，皆有实绩。